b'\n_START_ARTICLE_\nNygaards Bataljon\n_START_SECTION_\nTilh\xc3\xb8righet\n_START_PARAGRAPH_\nSom navnet tilsier er korpset hjemmeh\xc3\xb8rende i omr\xc3\xa5det Nyg\xc3\xa5rd, Nyg\xc3\xa5rdsh\xc3\xb8yden og M\xc3\xb8hlenpris. Korpset samles og ekserserer p\xc3\xa5 M\xc3\xb8hlenpris Idrettsplass (den lille fotballbanen kalt \xc2\xabSm\xc3\xa5leken\xc2\xbb). Korpset har ogs\xc3\xa5 samlingsplass p\xc3\xa5 Mus\xc3\xa9plass ved Det naturhistoriske museum, ogs\xc3\xa5 kalt \xc2\xabL\xc3\xb8ven\xc2\xbb. Da Bataljonen ble stiftet, var dette omr\xc3\xa5det g\xc3\xa5rdsbruk og marker, s\xc3\xa5 guttene kom for det meste fra str\xc3\xb8ket rundt Torgalmenningen og Strandgaten. I dag kommer medlemmene fra hele Bergen. En telling i 2009 viste av dagens nygaardsgutter bor de fleste i Fana og Ytrebygda bydel._NEWLINE_Nygaards Bataljon har alltid hatt et tett samarbeid med Dr\xc3\xa6ggens Buekorps og Nordn\xc3\xa6s Bataillon. I 1869 var likevel forholdet til Nordn\xc3\xa6s Bataillon ikke p\xc3\xa5 topp, da korpsene braket sammen i det s\xc3\xa5kalte "Nygaardsslaget".\n_START_SECTION_\nSesongen\n_START_PARAGRAPH_\nI l\xc3\xb8pet av sesongen som varer fra mars til juni, har korpset samlingsdager (eksersisdager) om l\xc3\xb8rdagene, samt noen onsdager i begynnelsen av sesongen._NEWLINE_Sammen med Dr\xc3\xa6ggens Buekorps og Nordn\xc3\xa6s Bataillon er Nygaards Bataljon et s\xc3\xa5kalt \xc2\xabl\xc3\xb8rdagskorps\xc2\xbb. I l\xc3\xb8rdagskorpsene gikk opprinnelig gutter fra bedrestilte familier som kunne f\xc3\xa5 fri p\xc3\xa5 l\xc3\xb8rdager, mens s\xc3\xb8ndagskorpsene bestod av gutter fra allmuen som m\xc3\xa5tte jobbe p\xc3\xa5 l\xc3\xb8rdagene. Dette klasseskillet er for det meste hvisket ut i dag, selv om mange familier har g\xc3\xa5tt i samme korps i generasjoner._NEWLINE_I tillegg til marsjering og eksersis er et buekorps ogs\xc3\xa5 en fritidsklubb og en idrettsforening. Sosiale aktiviteter og idrett har en viktig plass p\xc3\xa5 programmet, i tillegg til marsjeringen i gatene \xe2\x80\x93 som vel de fleste utenforst\xc3\xa5ende forbinder buekorpsene med. _NEWLINE_Fotball spesielt og idrett generelt har alltid hatt en meget sentral plass i Nygaards Bataljon. Korpset har flere idrettsdager i l\xc3\xb8pet av sesongen. Korpset holder balnt annet konkurranser i l\xc3\xb8p, h\xc3\xb8ydehopp, lengdehopp, fotball, tautrekking, terrengl\xc3\xb8p, bueskyting og rifleskyting._NEWLINE_Nygaards Bataljon har alltid hatt et n\xc3\xa6rt forhold til Marinen, da hovedbasen i Bergen tidligere l\xc3\xa5 p\xc3\xa5 Marineholmen p\xc3\xa5 M\xc3\xb8hlenpris. Nygaards Bataljon har tradisjon for \xc3\xa5 bes\xc3\xb8ke Marinens base samt og bli inspisert av dens \xc3\xb8verste leder, flaggkommand\xc3\xb8ren (tidligere admiral). Selv etter at basen ble flyttet til Haakonsvern har denne tradisjonen fortsatt, og korpset pleier n\xc3\xa5 \xc3\xa5 bes\xc3\xb8ke Haakonsvern to ganger i sesongen._NEWLINE_Det blir ved sesongens slutt avholdt landtur og utdelt pokaler og utmerkelser til dem som har utmerket seg i eksersis, disiplin og idrett. Man f\xc3\xa5r ogs\xc3\xa5 hederstegn etter hvor mange \xc3\xa5r man har g\xc3\xa5tt, og i Nygaards Bataljons er den h\xc3\xb8yeste utmerkelsen man kan f\xc3\xa5 Nygaardsordenet (tidligst etter seks \xc3\xa5r).\n_START_SECTION_\nFra begynnelsen i 1857 til 1900\n_START_PARAGRAPH_\nDet var 14. juni 1857 at Wilhelm Frimann Meyer, Albert Fougner og Adolf Jahn stiftet Nygaards Bataljon. Wilhelm Frimann Meyer var ideens far, Albert Fougner ble den f\xc3\xb8rste sjef og Adolf Jahn s\xc3\xb8rget for at korpset kom til \xc3\xa5 drive sine \xc3\xb8velser p\xc3\xa5 Nyg\xc3\xa5rd._NEWLINE_Korpset var uniformert helt fra begynnelsen og hadde et mer milit\xc3\xa6rt preg enn b\xc3\xa5de Dr\xc3\xa6ggens og Nordn\xc3\xa6s. Nygaards stiftere tok nemlig forbildet til korpset fra Borgerv\xc3\xa6pningen og drev eksersis etter dens m\xc3\xb8nster. V\xc3\xa5penet var bue og navnet var opprinnelig Nygaards Buekorps._NEWLINE_I 1868-69 ble buen byttet med tregev\xc3\xa6rer og navnet ble forandret til Nygaards Compagnie. Den 18. mai 1869 t\xc3\xb8rnet Nordn\xc3\xa6s Bataillon og Nygaards Bataljon sammen i det ber\xc3\xb8mmelige \xc2\xabNygaardsslaget\xc2\xbb, og utfallet av dette har man diskutert i alle \xc3\xa5r siden._NEWLINE_I 1870-\xc3\xa5rene gikk det opp og ned, men Nygaards hevdet seg bra i forhold til Dr\xc3\xa6ggens Buekorps og Nordn\xc3\xa6s Bataillon, f\xc3\xb8rst i 1880 og 1881 var det tydelige svakhetstegn \xc3\xa5 spore. Men \xe2\x80\x93 hjelpen var n\xc3\xa6r: Den 18. april 1882 ble nemlig Johan Blytt valgt til sjef og det var han i 7 \xc3\xa5r, helt til 1888. Da han fratr\xc3\xa5dte var Nygaards Bataljon p\xc3\xa5 alle m\xc3\xa5ter p\xc3\xa5 h\xc3\xb8yde med Dr\xc3\xa6ggens Buekorps og Nordn\xc3\xa6s Bataillon og tiden frem til \xc3\xa5rhundreskiftet ble gode \xc3\xa5r for Nygaards.\n_START_SECTION_\nFra 1901 til 100-\xc3\xa5rsjubileet i 1957\n_START_PARAGRAPH_\n1901 var et stort \xc3\xa5r med faneavsl\xc3\xb8ring og avdukingen av Ole Bull-statuen, hvor l\xc3\xb8rdagskorpsene spilte en sentral rolle._NEWLINE_I 1907 ble det f\xc3\xb8rste jubileum \xe2\x80\x93 50-\xc3\xa5rsjubileet \xe2\x80\x93 feiret med pomp og prakt. Soldatfesten ble holdt p\xc3\xa5 Marineholmen og det skulle ikke bli siste gang det skjedde._NEWLINE_\xc3\x85rene etter 1907 var ogs\xc3\xa5 gode \xc3\xa5r og Nygaards fikk i 1910 eget musikkorps._NEWLINE_\xc3\x85rene som fulgte ble vanskelige \xc3\xa5r for Nygaards, det hendte det var under 10 soldater en vanlig eksersisdag, men Bataljonen kom gjennom denne perioden ogs\xc3\xa5 og 60-\xc3\xa5rsjubileet i 1917 innledet en ny \xc3\xa6ra._NEWLINE_Ti \xc3\xa5r frem \xe2\x80\x93 til 1927 og nytt jubileum, 70-\xc3\xa5rsjubileet \xe2\x80\x93 Nygaards er for f\xc3\xb8rste gang p\xc3\xa5 20 \xc3\xa5r igjen over 100 soldater._NEWLINE_Nygaards Bataljon og buekorpsene marsjerte n\xc3\xa5 inn i sin storhetstid og den varte helt til 1940. Soldatantallet var enormt \xe2\x80\x93 bortimot 200 soldater enkelte \xc3\xa5r \xe2\x80\x93 og begivenhetene var mange. I 1930 var det fellestur til Oslo og Trondheim med Dr\xc3\xa6ggens Buekorps og Nordn\xc3\xa6s Bataillon. Og i 1931 hilste Kong Haakon VII p\xc3\xa5 buekorpsene p\xc3\xa5 Bergenhus._NEWLINE_S\xc3\xa5 br\xc3\xb8t andre verdenskrig ut i 1940, og Nygaards Bataljon la selv ned sin synlig virksomhet slik som de andre buekorpsene._NEWLINE_Ikke f\xc3\xb8r hadde tyskerne kapitulert i 1945 s\xc3\xa5 marsjerte buekorpsene p\xc3\xa5ny, st\xc3\xb8rre en noensinne. I 1947 feiret Nygaards Bataljon sitt 90-\xc3\xa5rsjubileum med over 200 gutter p\xc3\xa5 linje, og den st\xc3\xb8rste h\xc3\xb8ytidelighet jubileumsdagen var avdukingen av statuen \xc2\xabNygaardsgutten\xc2\xbb i Nyg\xc3\xa5rdsparken \xe2\x80\x93 et minnesmerke over gutter i Nygaards Bataljon som falt under 2. verdenskrig, laget av Sofus Madsen._NEWLINE_Da 100-\xc3\xa5rsjubileet n\xc3\xa6rmet seg, steg ogs\xc3\xa5 tilslutningen. 100-\xc3\xa5rsjubileet i 1957 ble feiret i tre dager med bl.a. matin\xc3\xa9 p\xc3\xa5 Den Nationale Scene.\n_START_SECTION_\nFra 1958 og frem til i dag\n_START_PARAGRAPH_\n\xc3\x85rene etter 100-\xc3\xa5rsjubileet var gode \xc3\xa5r med stor tilslutning. Fra begynnelsen av 1960-\xc3\xa5rene begynte en nedgang i antall som n\xc3\xa5dde bunnen i 1966. Tilslutningen steg igjen ved 110-\xc3\xa5rsjubileet i 1967 og fortsatte \xc3\xa5 stige i \xc3\xa5rene etter._NEWLINE_I 1967 ble det avsl\xc3\xb8rt en ny fane og i 1968 var Nygaards igjen 100 soldater p\xc3\xa5 linje._NEWLINE_I 1969 var Nygaards Bataljon sammen med Dr\xc3\xa6ggens Buekorps og Nordn\xc3\xa6s Bataillon p\xc3\xa5 tur til \xc3\x85rhus og G\xc3\xb6teborg \xe2\x80\x93 korpsenes f\xc3\xb8rste utenlandstur sammen og den ble meget vellykket. I byjubileums\xc3\xa5ret 1970 ble det arrangert en vellykket Buekorpsenes Dag med deltagelse av b\xc3\xa5de buekorps og gamlekarer, men f\xc3\xb8r det \xe2\x80\x93 den 14. mai 1970 skjedde en begivenhet, idet kronprins Harald p\xc3\xa5 Gamlehaugen ble tildelt tre l\xc3\xb8rdagskorps Ordener._NEWLINE_I 1973 var Nygaards Bataljon byens klart st\xc3\xb8rste korps med vel 160 innmeldte gutter._NEWLINE_I 1982 var Nygaards Bataljon 125 \xc3\xa5r og jubileet ble feiret hele tre dager til ende, med bl.a. stafett b\xc3\xa5de for aktive og gamlekarer, fotballturnering i forbindelse med at det var 100 \xc3\xa5r siden Johan N. L. Blytt innf\xc3\xb8rte fotballen til Norge samt en stor buekorpsmatin\xc3\xa9 i Grieghallen, hvor alle byens buekorps var invitert. Bataljonen fikk ogs\xc3\xa5 ny fane til jubileet._NEWLINE_De senere \xc3\xa5r har tildels v\xc3\xa6rt vanskelige \xc3\xa5r for buekorpsbevegelsen og Nygaards Bataljon har ikke v\xc3\xa6rt stort. I 1992 ble 100-\xc3\xa5rsjubileet for L\xc3\xb8rdagskorpsenes fellesutmarsj feiret og samme \xc3\xa5r ble 135-\xc3\xa5rsdagen feiret i enkle, men verdige former._NEWLINE_I anledning 130-\xc3\xa5rsjubileet for "Nygaardsslaget" ble det 17. mai 1999 i n\xc3\xa6rv\xc3\xa6r av Nygaards Bataljon og Nordn\xc3\xa6s Bataillon avduket en minneplate i Harald H\xc3\xa5rfagres gate, der man mener slaget hovedsakelig fant sted. Det ble ogs\xc3\xa5 utgitt en bok om slaget.\n_START_SECTION_\n150-\xc3\xa5rs jubileet\n_START_PARAGRAPH_\nL\xc3\xb8rdag 21. april 2007 ble Nygaards Bataljons 150-\xc3\xa5rsjubileum feiret. Det ble et av tidenes st\xc3\xb8rste og mest h\xc3\xb8ytidelige buekorpsjubileer i Bergen. 85 Nygaardsgutter stilte p\xc3\xa5 linje i str\xc3\xa5lende v\xc3\xa5rsol denne l\xc3\xb8rdagen i slutten av april. Etter bekransning av Nygaardsgutten var det marsjering i str\xc3\xb8ket og i sentrum. P\xc3\xa5 Grand ble det avholdt soldatfest. Blant gjestene var ordf\xc3\xb8rer Herman Friele, fylkesmann Svein Alsaker, politimester Ragnar Auglend, kommand\xc3\xb8r \xc3\x85smund Andersen (Haakonsvern) og generalmajor Jan Blom (Bergenhus)_NEWLINE_Etter lunsjen m\xc3\xb8ttes korpset og gamlekarene p\xc3\xa5 Torgallmenningen. 180 gamlekarer marsjerte sammen med korpset over Torgallmenningen. Ved sj\xc3\xb8mannsmonumentet var det faneoverlevering og salutt fra Skansen._NEWLINE_P\xc3\xa5 ettermiddagen p\xc3\xa5 M\xc3\xb8hlenpris var det gaveoverrekkelser, taler og gratulasjoner. Forsvarsminister Anne-Grete Str\xc3\xb8m-Erichsen holdt hovedtale og overrakte gave fra Staten: et signalhorn fra Hans Majestet Kongens Garde og et v\xc3\xa5penskjold fra Forsvarsdepartementet. Ordf\xc3\xb8rer Herman Friele overrakte en sabel i gave fra Bergen by._NEWLINE_Etter talene og gratulasjonene holdt korpset oppvisning etterfulgt av defilering og fellesparade._NEWLINE_P\xc3\xa5 kvelden ble det holdt jubileumsbankett p\xc3\xa5 Grand selskapslokaler. 185 offiserer, gamlekarer og gjester deltok. Under banketten ble nygaardsgamlekar Einar Langlo tildelt Kongens fortjenstmedalje i gull for sin enest\xc3\xa5ende og livslange innsats for Nygaards Bataljon og buekorpsbevegelsen.\n_START_SECTION_\nAndre opplysninger\n_START_PARAGRAPH_\nGamlekarene i Nygaards Bataljon er organisert i Eldre nygaardsgutters Forening (ENF). Der m\xc3\xb8tes gamlekarer i alle aldre 2-3 ganger i \xc3\xa5ret ved festlige anledninger, men ogs\xc3\xa5 ellers holder mange gamlekarer kontakt med hverandre og de aktive._NEWLINE_Nygaards Bataljon har sitt eget blad Nyg\xc3\xa5rdsnytt som blir gitt ut ca. 4 ganger om \xc3\xa5ret til aktive, gamlekarer og andre. Bladet blir gitt ut av ENF._NEWLINE_Nygaards Bataljon var det f\xc3\xb8rste buekorpset som begynte med uniformering av guttene._NEWLINE_Nygaards Bataljon skal ogs\xc3\xa5 v\xc3\xa6re (en av) de f\xc3\xb8rste som bedrev organisert fotball i Norge da nygaardsgutten Johan N. L. Blytt i 1882 skrev til England etter regler og ball.'